SABINA รายได้ลด กดกำไรไตรมาส 2 วูบ 52% เหลือ 50 ลบ. ยังปันผล 0.35 บ./หุ้น XD 26 ส.ค.นี้
SABINA รายได้ลด กดกำไรไตรมาส 2 วูบ 52% เหลือ 50 ลบ. จากช่วงเดียวกันเมื่อปีก่อนมีกำไร 105 ลบ. ขณะที่งวด 6 เดือน กำไรลดลง 40% เหลือ 121 ลบ. จากช่วงเดียวกันเมื่อปีก่อนมีกำไร 200 ลบ. ยังปันผล 0.35 บ./หุ้น XD 26 ส.ค.นี้ กำหนดจ่าย 11 ก.ย.63
13 ส.ค. 2563

บริษัท ซาบีน่า จำกัด (มหาชน) หรือ SABINA รายงานผลการดำเนินงานงวดไตรมาส 2/63 สิ้นสุดวันที่ 30 มิ.ย. ดังนี้

โดยผลการดำเนินงานในไตรมาสดังกล่าวมีกำไรลดลง เนื่องจากรายได้รวมไตรมาส 2 ปี 2563 เท่ากับ 658.0 ล้านบาท ลดลง 24.2 % จากไตรมาส 2/62 และลดลง 3.5% จากไตรมาส 1 /63 รวมถึงรายได้จากการขายสินค้าและบริการไตรมาส 2/63 เท่ากับ 658.7 ล้านบาท ลดลง 23.6% จากไตรมาส 2/62 และลดลง 2% จากไตรมาส 1/63 พร้อมทั้งรายได้รวมครึ่งปี แรก ปี 2563 เท่ากับ 1,339.6 ล้านบาท ลดลง 18.5% จาก ครึ่งปีแรก ปี 2562 และรายได้ขายสินค้าและบริการครึ่งปีแรก ปี 2563 เท่ากับ 1,331.1 ล้านบาท ลดลง 18.4 % จากครึ่งปี แรก ปี 2562
พร้อมกันนี้ บริษัทยังประกาศจ่ายปันผลจากงวดดำเนินงานวันที่ 1 ม.ค. 2563 ถึงวันที่ 30 มิ.ย. 2563 อัตราจ่ายเป็นเงินสด (บาทต่อหุ้น) 0.35 บาทต่อหุ้น ให้แก่ผู้ถือหุ้นสามัญ โดยจะขึ้นเครื่องหมาย XD ไม่ได้รับสิทธิปันผลในวันที่ 26 ส.ค. 2563 และกำหนดจ่ายเงินปันผลในวันที่ 11 ก.ย. 2563